الشريف محمد أمزيان

الشّريف محمد أمزيان (ب لأمازيغية: ⴰⵎⵖⴰⵔ ⵎⵓⵃⴰⵏⴷ ⴰⵎⵥⵢⴰⵏ)، تولد ف 1859 ف زغنغن ؤ مات ف 1912، كان مقاوم مغريبي لي حارب ستيعمار الصبليوني ف رّيف، خاصة ف لمنطقة د سلوان ف نواحي د ناضور.

 حياتو 
تولد محمد أمزيان لقلعي ف 1859 ف زغنغن، وكانت عائلتو عندها زاوية سميتها زاوية ولاد عبد السلام القلعي. قرا ف صغرو ف لمسيد ومن بعد قرا ف جاميعة لقرويين من 1887 ل 1891. ملًي سالا قرايتو رجع ل رّيف وبدا تيخدم ف لبيع و شرا د لبغال ولبݣر مابين لمغريب و لجزائر، لي كانت محتلاها فرانسا ديك الساعة.

كان شّريف أمزيان محتارم بزاف ف رّيف شرقي وكان معروف ب لي هو من لقادة د لمنطقة. ف 1903، غادي يدخل بوحمارة ل رّيف و غاتبدا روينة مابين بزاف د لقبايل، شي معاه وشي ضدو. شّريف أمزيان كان ضدو و كان من ناس لي حاربوه تا جراو عليه ف 1908. ف أكتوبر 1908 غادي يختاروه لقبايل د رّيف شرقي باش يكون هو شاف ديالهم، باش تحبس لفتنة. أول مهمة ديالو كانت هي يحارب توغل د صبليون لي بداو تيدخلو لشي بلايص ف رّيف و تيحتلوها. غادي يدوز شّريف أمزيان و لمجاهدين لي معاه 3 سنين من 1909 ل 1912 و هوما تيتحاربو معا صبليون، وغلبوهم ف بزاف د لمعارك بحال إغزر ن ووشن (لواد د ديب) حدا مليلية، لي تقتل فيها جينيرال صبليوني وبزاف د لكولونيلات و لقادة ديالهم.

ف صيف د 1912 غادي يعطيو لبرݣاݣة معلومات ل صبليون على فين كان ݣالس شّريف أمزيان، وغادي يحاصروه ويقتلوه.

 مصادر 

تصنيف:لمغريب
تصنيف:سياسة
تصنيف:بيوغرافيا د رجال
تصنيف:لمقاومة لمغريبية
تصنيف:زيادة 1859
تصنيف:وفيات 1912
تصنيف:تاريخ د لمغريب
تصنيف:مقالات فيها مصدر و 3000 بايت
تصنيف:ناس تزادو ف زغنغن
تصنيف:لمغاربا د لقرن 19
تصنيف:لمغاربا د لقرن 20
تصنيف:ريافة